छत्तीसगढ़ में छुई मिट्‌टी खदान धंसने से 4 लोगों की मौत:कुछ लोगों के फंसे होने की आशंका; रेस्क्यू जारी
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar अमेरिका के कैलिफॉर्निया में गुरुद्वारे में शूटिंग के ममाले में 20 जगह छापे, 17 गिरफ्तार - दिल्ली के वजीराबाद में बायोडायवर्सिटी पार्क में आग लगी, दमकल की 8 गाड़ियां बुझाने में लगीं
छत्तीसगढ़ के मनेंद्रगढ़-चिरमिरी-भरतपुर जिले में बुधवार को बड़ा हादसा हो गया है। यहां छुई मिट्‌टी खदान में खुदाई के दौरान मिट्‌टी धंस गई। जिसमें दबकर 4 लोगों की मौत हो गई है। इनमें महिलाएं भी शामिल हैं। मामला खड़गवा थाना क्षेत्र का है। जानकारी के मुताबिक, बंजारीडांड मौहारी पारा के लोहरिया नदी में मजदूर छुई मिट्‌टी की खुदाई कर रहे थे। इसी दौरान अचानक हादसा हो गया है। माना जा रहा है कि अंदर और भी लोग फंसे हो सकते हैं। फिलहाल जेसीबी की मदद से रेस्क्यू ऑपरेशन जारी है। पढ़ें पूरी खबर...
आज की अन्य प्रमुख खबरें...
वायुसेना के हेलिकॉप्टर्स ने सड़क दुर्घटना में घायल हुए सेना के 13 जवानों को बचाया
भारतीय वायुसेना के हेलिकॉप्टर्स ने बुधवार को एक सड़क दुर्घटना में घायल हुए सेना के 13 जवानों को उत्तरी सिक्किम के एक पहाड़ी इलाके से बचाया। अधिकारियों ने कहा कि भारतीय वायुसेना ने एक ट्वीट में कहा कि सेना के जवानों को उस क्षेत्र से बचाया गया जो 14,000 फीट की ऊंचाई पर है।
एयर मार्शल संदीप सिंह राष्ट्रीय सुरक्षा परिषद के सैन्य सलाहकार नियुक्त 
पूर्व वायुसेना उपाध्यक्ष एयर मार्शल संदीप सिंह को राष्ट्रीय सुरक्षा परिषद का सैन्य सलाहकार नियुक्त किया गया​​​​​​​ है। वह जनरल अनिल चौहान का स्थान लेंगे, जिन्हें पिछले साल अक्टूबर में चीफ ऑफ डिफेंस स्टाफ नियुक्त किया गया था।
बॉलीवुड अभिनेता साहिल खान पर महिला को धमकाने का केस दर्ज
​​​​​​​मुंबई पुलिस ने बॉलीवुड अभिनेता साहिल खान और एक महिला के खिलाफ धमकाने का केस दर्ज किया है। इन पर 43 वर्षीय महिला को धमकाने का आरोप है। यह महिला उसी जिम में जाती थी जहां ये जाते थे। इन पर महिला के बारे में आपत्तिजनक पोस्ट करने का भी आरोप है। 
इलाज के लिए दिल्ली एम्स पहुंचे नेपाल के राष्ट्रपति, एक महीने में दूसरी बार तबीयत बिगड़ी
नेपाल के राष्ट्रपति रामचंद्र पौडेल की तबीयत बुधवार को ज्यादा बिगड़ गई। इसके बाद उन्हें काठमांडू से एयरलिफ्ट करके नई दिल्ली लाया गया। पौडेल को दिल्ली के एम्स हॉस्पिटल में एडमिट कराया गया है। एक महीने में दूसरी बार नेपाल के राष्ट्रपति गंभीर तौर पर बीमार हुए हैं। पौडेल को पिछले ही महीने राष्ट्रपति चुना गया है। उनका इलेक्शन काफी विवादित भी रहा था। इसके लिए प्रधानमंत्री प्रचंड ने अपनी अहम विदेश यात्रा भी टाल दी थी। इसकी वजह यह थी कि पौडेल की जीत प्रचंड के लिए पॉलिटिकल चैलेंज भी था।
जम्मू-कश्मीर के छह जिलों में एवलांच की चेतावनी जारी
जम्मू-कश्मीर के छह जिलों में एवलांच (हिमस्खलन) की चेतावनी जारी की गई है। आपदा प्रबंधन प्राधिकरण ने बुधवार को कहा कि अगले 24 घंटों में डोडा, किश्तवाड़, पुंछ, रामबन और बारामूला जिलों में 3,000 से 3,500 मीटर की ऊंचाई पर एवलांच हो सकता है।
पापुआ न्यू गिनी में भूकंप का झटका, तीव्रता 6.1 आंकी गई
पापुआ न्यू गिनी में बुधवार को भूकंप का झटका महसूस किया गया। नेशनल सेंटर फॉर सीस्मोलॉजी (एनसीएस) के अनुसार रिक्टर पैमाने पर भूकंप की तीव्रता 6.1 आंकी गई। राजधानी पोर्ट मोरेस्बी से 464 किलोमीटर उत्तर पूर्व में न्यू ब्रिटेन क्षेत्र में भूकंप के झटके महसूस किए गए।
UGC की देश की सभी यूनिवर्सिटीज को सलाह- छात्रों को लोकल लैंग्वेज में परीक्षा लिखने दें
यूनिवर्सिटी ग्रांट्स कमीशन (UGC) ने यूनिवर्सिटीज से कहा है कि अंग्रेजी मीडियम में कोर्स होने पर भी स्टूडेंट्स को लोकल लैंग्वेज में परीक्षा लिखने की अनुमति दें। चेयरमैन जगदीश कुमार ने कहा कि टीचिंग लर्निंग प्रोसेस के लिए भी स्थानीय भाषा का प्रयोग करें। साथ ही मातृभाषा/स्थानीय भाषाओं में किताबें लिखने और अन्य भाषाओं से लोकल लैंग्वेज में ट्रांसलेशन को भी बढ़ावा दें।
सुप्रीम कोर्ट ने प्रोफेसर जीएन साईंबाबा को आरोप मुक्त करने का आदेश रद्द किया
सुप्रीम कोर्ट ने जीएन साईंबाबा और दूसरे आरोपियों को UAPA के एक मामले में आरोप मुक्त करने के बॉम्बे हाईकोर्ट के आदेश को रद्द कर दिया है। दिल्ली विश्वविद्यालय के पूर्व प्रोफेसर जीएन साईंबाबा पर माओवादियों के साथ संबंध रखने के आरोप थे।
सुप्रीम कोर्ट ने कहा है कि बॉम्बे हाईकोर्ट मामले की नए सिरे से सुनवाई करे और 4 महीने के अंदर फैसला दे। कोर्ट ने कहा है कि इस मामले की सुनवाई नई बेंच करेगी। प्रोफेसर समेत दूसरे आरोपियों को रिहा करने वाली बेंच के पास यह मामला नहीं जाएगा।
चेन्नई में बिल्डिंग ढही, चार लोगों के फंसे होने की आशंका
चेन्नई में बुधवार को 70 साल पुरानी एक बिल्डिंग ढह गई। अधिकारियों ने कहा कि चार लोगों के मलबे में फंसे होने की आशंका है। रेस्क्यू ऑपरेशन चल रहा था। उत्तरी चेन्नई के मन्नाडी में बनी इस बहुमंजिला बिल्डिंग रिनोवेशन किया जा रहा था।
दिल्ली हाईकोर्ट का निर्देश- श्रद्धा मर्डर केस की चार्जशीट से जुड़ा कंटेंट न्यूज चैनलों पर टेलीकास्ट न हो
दिल्ली हाईकोर्ट ने सरकार को निर्देश दिया है कि श्रद्धा वालकर मर्डर केस में दायर की जाने वाली चार्जशीट से जुड़ा कोई भी कंटेंट न्यूज चैनल पर नहीं दिखाया जाए। कोर्ट ने कहा कि दिल्ली पुलिस की याचिका पर फैसला आने तक समाचार चैनलों को श्रद्धा वालकर हत्याकांड की चार्जशीट टेलीकास्ट करने पर रोक लगा दी जाए।
कर्नाटक चुनाव के लिए BJP के प्रचारकों की लिस्ट जारी, इसमें मोदी-शाह-योगी समेत 40 नाम
कर्नाटक विधानसभा चुनाव के लिए भाजपा ने बुधवार को 40 स्टार प्रचारकों की लिस्ट जारी कर दी है। इसमें प्रधानमंत्री नरेंद्र मोदी, गृह मंत्री अमित शाह और उत्तर प्रदेश के मुख्यमंत्री योगी आदित्यनाथ समेत 40 नाम हैं। कर्नाटक में 224 सीटों के लिए 10 मई को वोट डाले जाएंगे। यहां नतीजों का ऐलान 13 मई को होगा। भाजपा अब तक 222 सीटों पर कैंडिडेट्स का ऐलान कर चुकी है।
मध्यप्रदेश में ट्रैक पर खड़ी मालगाड़ी से टकराई दूसरी मालगाड़ी, तीसरी ट्रेन पर गिरे डिब्बे
मध्यप्रदेश के शहडोल के सिंहपुर रेलवे स्टेशन पर बुधवार करीब 7 बजे बड़ा रेल हादसा हो गया। यहां खड़ी मालगाड़ी में बिलासपुर से आ रही मालगाड़ी टकरा गई। इसी दौरान तीसरी मालगाड़ी वहीं से गुजर रही थी, हादसा होते ही दोनों मालगाड़ी के डिब्बे तीसरी मालगाड़ी पर जा गिरे और इंजन में आग लग गई। हादसे में एक पायलट की मौत हुई है। वहीं 5 लोको पायलट घायल हो गए हैं, जिन्हें शहडोल मेडिकल कॉलेज में भर्ती कराया गया है। पूरी खबर पढ़ें...
असम में जादू-टोना करने के शक में हुए हमले में 4 लोग घायल, 8 गिरफ्तार
असम के सोनितपुर जिले के एक दूरदराज गांव के ग्रामीणों ने रविवार को एक समूह के चार लोगों को जादू टोना करने वाला बताते हुए पीटा। पुलिस ने मौके पर पहुंचकर एक महिला सहित चार पीड़ितों को ग्रामीणों से छुड़ाकर अस्पताल में भर्ती कराया। यह घटना असम-अरुणाचल प्रदेश की सीमा पर बिश्वनाथ पुलिस थाने के अंताईबाड़ी और दिसाबरी इलाके में हुई।
इस घटना को लेकर पुलिस ने सोमवार रात को 8 लोगों को गिरफ्तार किया। गिरफ्तार किए गए लोगों के नाम अंजलि स्वारगियरी, दीपेन बासुमतारी, बुद्धिराम बसुमतारी, सुकुर बसुमतारी, रंजन बसुमतारी, बालोरम बसुमतारी, शिवा बोरो और बिजय नारजारी है।
दिल्ली के वजीराबाद में बायोडायवर्सिटी पार्क में आग लगी, दमकल की 8 गाड़ियां बुझाने में लगीं
दिल्ली के वजीराबाद में बायोडायवर्सिटी पार्क में आग लगी है। मौके पर दमकल की 8 गाड़ियां मौजूद हैं।
आशा भोंसले को दिया जाएगा लता दीनानाथ मंगेशकर पुरस्कार
दिग्गज गायिका आशा भोंसले को लता दीनानाथ मंगेशकर पुरस्कार से नवाजा जाएगा। इसकी घोषणा मंगलवार को मंगेशकर परिवार ने की। 6 फरवरी 2022 को लता मंगेशकर के निधन के बाद उनके परिवार ने इस अवॉर्ड की स्थापना की थी। आशा भोंसले को यह अवॉर्ड उनके पिता दीनानाथ मंगेशकर की पुण्यतिथि के मौके पर 24 अप्रैल को दिया जाएगा। इस अवॉर्ड के पहले प्राप्तकर्ता प्रधानमंत्री नरेंद्र मोदी थे।
अमेरिका के कैलिफॉर्निया में गुरुद्वारे में शूटिंग के मामले में 20 जगह छापे, 17 गिरफ्तार
अमेरिका में कैलिफोर्निया की पुलिस ने स्टॉकटन और सैक्रेमेंटो स्थित गुरुद्वारों तथा अन्य स्थानों पर गोलीबारी की घटनाओं के सिलसिले में 17 लोगों को गिरफ्तार किया है। पकड़े गए लोगों के पास से एके-47 राइफल, पिस्तौल और मशीनगन जब्त की गई हैं। इन्हें दबोचने के लिए 20 से अधिक स्थानों पर छापेमारी की गई। गिरफ्तार लोगों में से दो माफिया से जुड़े हैं, जो भारत में हत्या मामले में वांटेड हैं। स्टॉकटन में 27 अगस्त 2022 को और सैक्रेमेंटों में 23 मार्च 2023 को फायरिंग की गई थी।